1Ebyo kabyahoire Abayahudi bakaba baina ekiro kikuru kyabo, Yesu nawe agya Yerusalemu. 2Omuli Yerusalemu haihi n'Ekihigi ky'Entaama bhakaba haliho ekitunga, omu Ruyahudi nikyetwa Betizata, kiina amataho gatanu. 3Omu mataaho ago bhakaba habyamirwemu abarwaire bangi muno: Empume, abalema, abakabire orubaju, [balinzire amaizi kagatabukilira; 4kuba omumalaika wa Ruhanga yasongokaga omu rutunga, atabura amaizi. Omuntu ayatahaga omu rutunga ali wa mbere amaizi gatabukiliire akira endwara yona eyaba emukwete.] 5Omw'itaho bhakaba halimu omushaija amazire emyaka 38 arwaire. 6Orwo Yesu yamuboine mara akamanya okwo yabyamire omwo omwanya gurai, amubaza ati, «Nogonza kutambirwa?» 7Omurwaire amuhorora ati, «Waitu, tinyina muntu wa kunteeka mu kitunga orwo amaizi galikutabukilira; kandikuba ningenda omuntu ondijo agantahiramu mbere.» 8Yesu amugambira ati, «Imuka, shutura amachera gawe, ogende.» 9Aho n'aho omushaija akira, ashutura amachera ga wenene atambuka. Kir'ekyo ekaba eli Sabato. 10Nikwo Abayahudi kugambira omushaija ayakizire bati, «Kiro kya Sabato; notangwa kushutura amachera gawe.» 11Ndi wenene abahorora ati, «Omushaija ayankiza yangambira ati, ‹Shutura amachera gawe otambuke.› » 12Bamubaza bati, «Omushaija ayakugambira kushutura amachera gawe okagenda n'ohai?» 13Omushaija ayakiziibwe tiyamanyire n'ohai Yesu hakaba atakizoka, embaga eyabaire eli aho ekaba eli nyingi. 14Ahanyuma Yesu ashanga omushaija ogwo Rwensinga, amugambira ati, «Wabona okwo wakira! Otalifakara rundi okaija okagwerwa enaku ezishaagireho.» 15Omushaija akwata omuhanda agenda agambira Abayahudi okwo ayamukiza ni Yesu. 16Nikwo Abayahudi kugingiiza Yesu aha rw'okugira atyo ahali Sabato. 17Kyonkai Yesu abahorora ati, «Tata akyakora, na inye ninkora.» 18Aho Abayahudi beyongera kumuhiiga kumwita, kuba tiyahenzire muhango gwa Sabato gwonkai, akashuba Ruhanga yamweta Ishe, yayeiganisa na Ruhanga. 19Yesu agambira Abayahudi ati, «Nimbagambira amazima, Omwana taina kukora kyo wenene yayenda, shana ekyo yabona Ishe nakora. Kuba ekyo Ishe akora, ekyo kyonene nikyo Omwana akora. 20Ishe agonza Omwana mara amwoleka byona ebyo akora. Kandi naija kumwoleka eby'amani kushaaga ebi mwije mutangare. 21Orwo Ishe ahimbura abafu hakabaha oburora, kutyo n'Omwana aha oburora ab'ayenda. 22Ishe taramura muntu, kyonkai obushobora bwona bw'okuramura akabuha Omwana, 23abantu bona babone kuha Omwana ekitinwa, ekitinwa ekyo baha Ishe. Ataha Mwana kitinwa aba nakiima Ishe ayamutumire. 24Nimbagambira amazima, ahulira ekigambo kyange akashuba akesiga ayantumire ogwo aina oburora obutalihwaho. Ogwo taliramurwa, kuba yakizire ahali rufu, yaboine oburora. 25«Nimbagambira amazima, esaa neija kwija, nangu na mbwenu aha niyo yonene, orwo abafu balihulira eiraka ly'Omwana wa Ruhanga, mara abalihulira eiraka elyo balirora. 26Kuba okwo Ishe wenene aina oburora, nikwo yasingiire Mwana na wenene kugira oburora, 27akamuha n'obushobora bw'okuramura, aha rw'okuba Mwana w'Omuntu. 28Eki kitabatangaza; kuba esaa neija kwija orwo bona abali omu bituro barahulira eirakalye 29bakahimbuka bakabona oburora, nibo baliinya abakozire kurungi. Kyonkai abakozire kubi n'orwo balihimbuka baliramurwa. 30«Taliho kyonakukora mu bushobora bwange. Okwo mpulira mba nikwo ndamura. Kandi eiramu lyange liba ly'amazima; kuba tinkora kyondikwenda, nkora ekyo ayantumire alikwenda. 31Kandaba n'inyejulira inye nyenene obujulizi bwange ti bwa mazima. 32Haliho ondijo anjulira, mara nimanya okwo obujulizi obwo alikunjulira bw'amazima. 33Mutumire ahali Yohana, yajulira amazima. 34Inye tindagiirwe kujulirwa muntu; ebi nimbigamba kamurokoka. 35Yohana abaire ali tara elikwaka, ekamulikiza banu. Mara mukabanza mwashemelerwaho akaanya kake kubona nabamulikiza. 36Kyonkai inye obujulizi obwo nyinabwo nibushaga obwa Yohana, kuba ebyo Tata yantungire kugobesheleza, nibyo byonene byonene ebi ebyo ndikukora, nibinjulira okwo natumirwe Tata. 37Na Tata ayantumire anjuliire. Timukahuliraga irakalye, kandi timukabonaga kwo ashusha. 38N'ekigambokye tikibasingiiremu, kuba owo yatumire timulikumwikiliza. 39Nimuhenjuuza Ebihandiko Bitakatifu nimulenga muti omwo nimwo muraihya oburora obutalihwaho; kandi Ebihandiko byonene nibyo bilikunjulira. 40Kyonkai nimwanga kunyijaho kubona oburora obutalihwaho. 41Inye ekitinwa tindikukihabwa bantu. 42Kandi nimanya okwo mutalikugonza Ruhanga. 43Nkaija omw'ibara lya Tata, kyonkai timulikunkunda. K'omuntu ondijo arayeizira, ogwo nimwija kumukunda. 44Nimugonza okuhaisilizangana, kandi timulikutaho mani kuhiiga kitinwa ekiruga ahali Ruhanga omoi wenkai, aho mwakunyikiliza mutai? 45Mutakutekeleza muti ninyija kubatoijela ahali Tata. Musa owo mushuubira n'iwe alikubatoijera. 46Kamwakubaire nimwikiliza Musa, nanye mwakunyikiliize, aha rw'okuba n'inye yahandikiireho. 47Nawesi kamutalikwikiliza byo yahandikiire, muraikiliza mutai ebyo ndikubagambira?»
Copyright
Learn More
lug_Latn zho_Hant eng_Latn